b'\n_START_ARTICLE_\nAntanas Petraitis\n_START_PARAGRAPH_\nAntanas Petraitis (1861 m., Skirsnemun\xc4\x97 \xe2\x80\x93 1933 m. sausio 25 d., Skirsnemun\xc4\x97) \xe2\x80\x93 katalik\xc5\xb3 kunigas, mecenatas. Vienas pirm\xc5\xb3j\xc5\xb3 lietuvi\xc5\xb3 astronom\xc5\xb3.\n_START_SECTION_\nBiografija\n_START_PARAGRAPH_\nPo Kauno kunig\xc5\xb3 seminarijos baigimo 1887 m. \xc4\xaf\xc5\xa1ventintas kunigu. Vikaravo Skaudvil\xc4\x97je, \xc5\xa0auk\xc4\x97n\xc5\xb3, Papil\xc4\x97s ba\xc5\xbeny\xc4\x8diose. Caro vald\xc5\xbeios buvo vertinamas kaip nepatikimas asmuo. 1905 m. i\xc5\xa1vyko \xc4\xaf JAV, kur dvide\xc5\xa1imt penkis metus tarnavo \xc4\x8cikagos \xc5\xa0v.Juozapo ba\xc5\xbeny\xc4\x8dios klebonu, \xc4\xafk\xc5\xabr\xc4\x97 fond\xc4\x85 Lietuvai remti._NEWLINE_Laisvalaikiu dom\xc4\x97josi astronomija, buvo nusipirk\xc4\x99s galing\xc4\x85 teleskop\xc4\x85. Savo observatorij\xc4\x85 klebonas pavadino KUN. A. PETRAlCZlO ZVAIGZDIU TEMINYCE, Amerikos lietuvi\xc5\xb3 spaudoje jis skelb\xc4\x97 straipsnius su nuotraukomis apie astronominius objektus. Tyrin\xc4\x97ti dangaus k\xc5\xabnus pas kun. A.Petrait\xc4\xaf taip pat rinkdavosi Ilinojaus valstijoje studijav\xc4\x99 studentai._NEWLINE_1925 m. per agentus nupirko Zamkaus dvar\xc4\x85 (prie Vyt\xc4\x97n\xc5\xb3), \xc4\xaf kur\xc4\xaf planavo atgebenti i\xc5\xa1 Amerikos savo teleskop\xc4\x85. 1930 m. jam atplaukus \xc4\xaf Lietuv\xc4\x85 paai\xc5\xa1k\xc4\x97jo, kad u\xc5\xbe perkeliam\xc4\x85 mokslin\xc4\x99 \xc4\xafrang\xc4\x85 reikia mok\xc4\x97ti muit\xc4\x85. Teleskopo teko atsisakyti, jis liko JAV. V\xc4\x97liau kunigas A.Petraitis, r\xc5\xabpindamasis jaunimo \xc5\xa1vietimu, pakviet\xc4\x97 vienuolius i\xc5\xa1 Italijos ir padovanojo jiems dvar\xc4\x85 salezie\xc4\x8di\xc5\xb3 centrui \xc4\xafkurti. 1934 m. \xc4\xaf Lietuv\xc4\x85 atvyk\xc4\x99 vienuoliai Zamkaus dvare \xc4\xafsteig\xc4\x97 Vyt\xc4\x97n\xc5\xb3 salezie\xc4\x8di\xc5\xb3 namus. _NEWLINE_Kunigas Antanas Petraitis mir\xc4\x97 1933 m., buvo palaidotas Skirsnemun\xc4\x97s \xc5\xa0v. Jurgio ba\xc5\xbeny\xc4\x8dios \xc5\xa1ventoriuje. 1937 m. vienuoliai perk\xc4\x97l\xc4\x97 jo palaikus prie Salezie\xc4\x8di\xc5\xb3 nam\xc5\xb3 teritorijoje tam tikslui pastatytos koply\xc4\x8dios. Antrojo pasaulinio karo metais A.Petraitis buvo perlaidotas Skirsnemun\xc4\x97s ba\xc5\xbeny\xc4\x8dios po\xc5\xbeemiuose._NEWLINE_Vyt\xc4\x97n\xc5\xb3 mokykloje \xc4\xafrengta ekspozicija apie tauraus kunigo gyvenim\xc4\x85, 2005 m. gegu\xc5\xbe\xc4\x97s 22 d. Skirsnemun\xc4\x97s \xc5\xa0v. Jurgio ba\xc5\xbeny\xc4\x8dioje jam atidengta atminimo lenta.'